**Gazdasági összefoglaló, közbeszerzési összesítő (2019.03.18.-2019.03.25.)**

**Egyesül a magyar Extreme Digital Zrt. és a dél-afrikai Naspers csoporthoz tartozó eMAG magyarországi leányvállalata.** A fúziós szándékot a felek bejelentik a versenyhatóságnál is, így a tranzakció zárására és az egyesülésre a GVH jóváhagyását követően, várhatóan 2019 harmadik negyedévében kerülhet sor. A két e-kereskedelmi cég összeolvadásával létrejövő új cégben 48 százalékos részesedése lesz az Extreme Digitalnak, 52 százalék az eMAG hazai leányvállalatának. Az új cég vezetésében az Extreme Digital alapítói, Várkonyi Balázs és Kelemen Gyula vezető szerepet fognak vállalni.

<https://www.maszol.ro/index.php/gazdasag/109641-magyarorszagon-tovabb-terjeszkedik-az-emag>

**Az Arad megyei Szépfalu (Frumuseni) az első romániai község, ahol a smart village (okos falu) projekt keretén belül gazdaságos utcavilágítást szereltek fel.** A romániai E.ON Energie vállalat indította el a pályázatot 2018-ban azzal a céllal, hogy jelentősen csökkentsék a villanyáram használatát, a széndioxid-kibocsátást, valamint a helyi költségvetést is. A korszerű világító diódás (LED) lámpák mozgásérzékelőkkel vannak felszerelve: a szenzorok a külső fény hatására állítják be a fény erősségét, illetve sötétedés után gépkocsi vagy gyalogos érzékelésekor erősebben, távozásuk után gyengébben világítanak. Az új LED-es lámpák segítségével az évi átlagos 0,63 t széndioxid kibocsátást 0,19 t-ra szeretnék csökkenteni.

<http://www.nyugatijelen.com/jelenido/okosvilagitas_szepfalun_a_fouton.php>

**Kerékpárutat épít egy évtizedekkel ezelőtt felszámolt vasútvonal töltésére a Kolozs megyei Bánffyhunyad, Kalotaszentkirály és Kiskalota települések önkormányzata.** A román parlament alsóháza múlt héten fogadta el azt a törvényt, amellyel a töltés területét átadja az érintett önkormányzatoknak. A 15 kilométeres vasútvonalon 1992-ig szállították a tőzeget és a fát Kiskalotáról Bánffyhunyadra, akkor azonban felszámolták a vasútvonalat, és felszedték a síneket. A töltés viszont megmaradt, és kiváló alapja lehet egy elsősorban turisztikai céllal építendő kerékpárútnak. A bicikliút kialakítása szerepel a kalotaszegi kistérség fejlesztési stratégiájába, és a Leader program keretében el is különítettek erre a célra 300 ezer eurót (96 millió forint), amit az önkormányzatok saját forrásokkal egészítenek ki.

<http://www.erdon.ro/kerekparutat-epitenek-a-vasuti-toltesre-kalotaszegen/4178856>

**A temesvári polgármesteri hivatal egy 32 millió euró (148,9 millió lej) értékű projekt keretében tervezi felújítani és megkettőzni az 5-ös villamos pályáját.**

<http://www.nyugatijelen.com/jelenido/szazotvenmillio_lej_erteku_varosfejlesztesi_projekt.php>

**Temesváron aláírták a „Regionális vízvezeték- és szennyvízhálózat fejlesztési projekt Temes megyében” című európai uniós pályázat finanszírozási szerződését, amely egy 180 millió euró értékű projekt a Nagy Infrastruktúra Operatív Program (POIM) 2014–2020 keretében.** A projekt a 2019–2023 időszakban valósul meg és 135,6 millió euró értékű vissza nem térítendő támogatást kap az Európai Uniótól.

<http://www.nyugatijelen.com/jelenido/szaznyolcvanmillio_euros_vizvezetek_es_csatornahalozat_fejlesztes.php>

**Hét vadonatúj elektromos autóbusszal bővül a Kolozsvári Tömegszállítási Vállalat járműparkja.**

<https://www.maszol.ro/index.php/gazdasag/109701-ujabb-elektromos-autobuszokat-kapott-kolozsvar>

**Tiltakozásba kezdtek a Nestlé vállalat temesvári gyárának alkalmazottai, miután a vezetőség bejelentette a kirendeltség felszámolását, és legtöbb 13 havi fizetésnek megfelelő végkielégítést ajánlott fel az elbocsátandó munkatársaknak.** Az alkalmazottak felháborodását az váltotta ki, hogy a cég Németországban és Franciaországban dolgozó alkalmazottai hasonló körülmények között 30 és 50 havi fizetésnek megfelelő végkielégítést is kaptak. Az elbocsátás több mint 350 alkalmazottat érint. Ovidiu Bolovan szakszervezeti vezető nehezményezte, hogy a romániai alkalmazottaknak sokkal kevesebb végkielégítést ajánlott fel a Nestlé, a 15-20 éves régiséggel rendelkező alkalmazottak számára 13, míg a 11 éve ott dolgozó alkalmazottak 10 havi bért ígértek.

<https://www.maszol.ro/index.php/gazdasag/109515-elegedetlenek-a-nestle-elbocsatott-alkalmazottai-a-13-havi-fizetesnek-megfelel-vegkielegitessel>

**A Főkonzulátus Külgazdasági Irodáját érintő fontosabb gazdasági események:**

**2019. március 19-én a KGA találkozott az OTP Csoport tagjának, a PortfoLion Zrt. vezérigazgató-helyettesével.** A PortfoLion egy kockázati tőkebefektető, amely érdeklődik az erdélyi (és romániai) perspektivikus cégekbe való beruházás iránt. A KGA tájékoztatta a cég képviselőjét a kolozsvári IT piac lehetőségeiről, és összekapcsolta őket a megfelelő helyi szereplőkkel.

**2019. március 21-22-én az Európai Bizottság Kolozsváron szervezte meg a Start-up Europe Summitot.** A rangos esemény az Európai Tanács romániai elnökségének margóján került megszervezésre, kb. 800 nemzetközi szakértő, döntéshozó és vállalkozó vett részt rajta. A konferenciát Mariya Gabriel, digitális gazdaságért és társadalomért felelős uniós biztos, Alexandru Petrescu kommunikációs miniszter és Emil Boc, Kolozsvár polgármestere nyitották meg. Magyar részről a konferencián a KGA közbenjárására a Budapesti Vállalkozásfejlesztési Közalapítvány általános igazgatója, valamint a PortfoLion befektetési igazgatója vett részt.

<https://ec.europa.eu/digital-single-market/events/cf/startup-europe-summit-2019/programme.cfm?id=445&fbclid=IwAR2UrIpVupdinVSzP5c2-M52RMluerjcc3xkMZ_0yU23bLfIRVtonKcKtXU>

*Forrás: Magyarország Főkonzulátusa, Kolozsvár*